**Informatīvais ziņojums**

**par riska faktoriem un prioritāriem pasākumiem**

**Rīgas vēsturiskā centra un tā aizsardzības zonas saglabāšanā**

**(2012.gada aprīlis – 2014.gada aprīlis)**

**IEVADS**

Rīgas vēsturiskais centrs (turpmāk – RVC) UNESCO Pasaules kultūras un dabas mantojuma sarakstā tika iekļauts 1997.gada 6.decembrī, pamatojoties uz UNESCO konvencijas par pasaules kultūras un dabas mantojuma aizsardzību vadlīnijās noteiktajiem kritērijiem i) un ii) kā unikāls cilvēka radošā ģēnija meistardarbs, ko veido viduslaiku un vēlākā pilsētbūvnieciskā struktūra, jūgendstila arhitektūras piesātinājums un kvalitāte, kā arī 19.gadsimta koka arhitektūra.

RVC teritorija ir 438,3 hektāri, vai 1,4% pilsētas teritorijas, tā aizsardzības zonas teritorija ir 1574,2 hektāri, kas aptver 6,5 % no kopējās pilsētas platības.

Kopš RVC iekļaušanas UNESCO Pasaules mantojuma sarakstā, Latvija ir uzņēmusies visus pienākumus, kurus dalībvalstij uzliek Konvencija par pasaules kultūras un dabas mantojuma aizsardzību, tajā skaitā izvērst atbilstošu politiku, kuras mērķis būtu piešķirt kultūras un dabas mantojumam zināmas funkcijas sabiedrības dzīvē, kā arī iekļaut šī mantojuma aizsardzību aptverošas plānošanas programmā; attīstīt zinātnes, tehnikas studijas un pētījumus un pilnveidot darba metodes, kas ļauj valstij novērst briesmas, kas draud tās kultūras un dabas mantojumam; veikt atbilstošus juridiskus, zinātniskus, tehniskus, administratīvus un finansu pasākumus, lai atklātu, aizsargātu, popularizētu un atjaunotu šo mantojumu.

RVC un tā aizsardzības zonas saglabāšanu, aizsardzību un attīstību nosaka UNESCO Konvencija par pasaules kultūras un dabas mantojuma aizsardzību un Rīgas vēsturiskā centra saglabāšanas un aizsardzības likums. Pamatojoties uz minētā likuma 7.pantu 2004.gada 8.martā izdoti Ministru kabineta noteikumi Nr.127 „Rīgas vēsturiskā centra saglabāšanas un aizsardzības noteikumi” (turpmāk – Noteikumi Nr.127). Saskaņā ar Noteikumu Nr.127 10.punktu Valsts kultūras pieminekļu aizsardzības inspekcija (turpmāk – Inspekcija) ne retāk kā reizi divos gados iesniedz Ministru kabinetā ziņojumu par riska faktoriem un prioritāriem pasākumiem RVC un tā aizsardzības zonas saglabāšanā. Ziņojums sagatavots par pārskata periodu no 2012.gada aprīļa līdz 2014.gada aprīlim.

**I ESOŠĀS SITUĀCIJAS RAKSTUROJUMS**

1. **Sabiedrisko organizāciju loma**

Rīgas vēsturiskā centra saglabāšanas un aizsardzības likuma mērķis ir nodrošināt RVC saglabāšanu, aizsardzību un kvalitatīvu attīstību. Pamatojoties uz Rīgas vēsturiskā centra saglabāšanas un aizsardzības likuma 10.pantu, nolūkā veicināt institūciju sadarbību un lēmumu pieņemšanu jautājumos, kas attiecas uz RVC un tā aizsardzības zonas saglabāšanu, aizsardzību un attīstību ir izveidota sabiedriski konsultatīva institūcija – Rīgas vēsturiskā centra saglabāšanas un attīstības padome (turpmāk – RVC SAP).

RVC SAP nolikumu un sastāvu apstiprina Ministru kabinets. RVC SAP ir desmit locekļi: Inspekcijas vadītājs, Inspekcijas amatpersona, kas atbild par kultūras pieminekļu uzskaiti un izpēti, Inspekcijas arheologs vai arhitekts, par kultūras pieminekļu aizsardzību atbildīgās Rīgas Domes institūcijas vadītājs, Rīgas Domes atbildīgās institūcijas amatpersona, kas atbild par Rīgas vēsturiskā centra attīstību, Rīgas Domes atbildīgās institūcijas amatpersona, kas atbild par Rīgas pilsētas plānošanu, kultūras ministra uzaicināts speciālists, UNESCO Latvijas Nacionālās komisijas pārstāvis, Latvijas Arhitektu savienības pārstāvis, kā arī Vides aizsardzības un reģionālās attīstības ministrijas pārstāvis. RVC SAP sastāvu apstiprina uz trim gadiem, RVC SAP priekšsēdētāju no sava vidus uz trim gadiem ievēlē RVC SAP locekļi.

RVC SAP sastāvs bija apstiprināts ar Ministru kabineta 2010.gada 22.jūnija rīkojumu Nr.350 „Par Rīgas vēsturiskā centra saglabāšanas un attīstības padomes sastāvu” un pēc RVC SAP pilnvaru termiņa beigām apstiprināts uz jaunu termiņu ar Ministru kabineta 2013.gada 16.jūlija rīkojumu Nr.326 „Par Rīgas vēsturiskā centra saglabāšanas un attīstības padomes sastāvu” Pārskata periodā tās sastāvā bija šādi nozares profesionāļi: J.Asaris – Inspekcijas Rīgas reģionālās nodaļas vadītājs, galvenais valsts inspektors, arheologs; D.Baltiņa – UNESCO Latvijas Nacionālās komisijas ģenerālsekretāre, vēsturniece; J.Dambis – Inspekcijas vadītājs, dr.arch; A.Kronbergs – kultūras ministra uzaicināts speciālists, arhitekts; V.Valgums – Latvijas Arhitektu savienības pārstāvis, arhitekts; A.Lapiņš – Latvijas Arhitektu savienības padomes pārstāvis, arhitekts; I.Purmale – Rīgas domes Pilsētas attīstības departamenta Pilsētvides attīstības pārvaldes vadītāja, direktora vietniece pilsētvides attīstības jautājumos, arhitekte; I.Staša-Šaršūne – Rīgas domes Pilsētas attīstības departamenta Pilsētvides attīstības pārvaldes Vēsturiskā centra plānošanas nodaļas vadītāja, arhitekte; I.Tapiņa – Vides aizsardzības un reģionālās attīstības ministrijas Telpiskās plānošanas departamenta Zemes politikas nodaļas vecākā eksperte, arhitekte; J.Zilgalvis – Inspekcijas Arhitektūras daļas vadītājs, dr.arch, Latvijas Zinātņu akadēmijas akadēmiķis.

Vienojoties, ka RVC SAP priekšsēdētāja un vietnieka posteni nevajadzētu ieņemt Inspekcijas un Rīgas domes deleģētiem speciālistiem un amatpersonām, jo šo institūciju ikdienas pienākums ir rūpēties par konkrētās teritorijas saglabāšanu un attīstību, kā arī apzinoties, ka vadot RVC SAP, nepieciešams profesionāls neieinteresēts nozares speciālista skatījums, nepieļaujot kādas atbildīgās institūcijas pārāk lielu dominēšanu, RVC SAP par priekšsēdētāju ievēlēja A.Kronbergu, savukārt par priekšsēdētāja vietnieci – D.Baltiņu, tādejādi arī iegūstot institūciju līdzsvarotu pārstāvniecību vadībā (Kultūras ministrija un UNESCO).

Jau 2010.gadā RVC SAP vienojās lēmumu kvalitātes un informācijas aprites nodrošināšanas nolūkā uzaicināt kā konsultantus bez balss tiesībām Rīgas pilsētas galveno arhitektu, Rīgas Būvvaldes kultūras pieminekļu aizsardzības nodaļas vadītāju, kā arī Rīgas Tehniskās universitātes Arhitektūras un pilsētplānošanas fakultātes dekānu. Līdz ar to pārskata periodā kā konsultanti RVC SAP darbā piedalījās arī G.Princis, V.Brūzis un U.Bratuškins.

Informatīvajā ziņojumā aplūkotajā laika periodā ir notikušas 52 RVC SAP sēdes, kurās izskatīts 191 jautājums (2012.gads – 21 sēde, 50 jautājumi; 2013.gads – 24 sēdes, 100 jautājumi; 2014.gads līdz 31.martam – 7 sēdes, 41 jautājums).

Nozīmīgākie diskutētie jautājumi, par ko sniegts viedoklis institūcijām un projektu attīstītājiem: RVC un tā aizsardzības zonas teritorijas plānojums; Līvu laukuma rekonstrukcijas ieceres; Latvijas Nacionālā mākslas muzeja rekonstrukcija; Rīgas Doma torņa rekonstrukcija; satiksmes risinājumi Rīgas vēsturiskajā centrā, tajā skaitā gājēju ielas izveidošanas nepieciešamība, tramvaja sistēmas rekonstrukcijas iespējas, transporta risinājumi Vecrīgā; Rīgas 1.slimnīcas saglabāšanas nepieciešamība; Pils laukuma rekonstrukcija un Rīgas pils atjaunošana pēc ugunsgrēka; vasaras kafejnīcu dizains Rīgas vēsturiskajā centrā; reklāmu izvietošana; nodokļu politika; jumtu ainava Rīgas vēsturiskajā centrā, Rīgas pilsētas Būvvaldes kapacitāte arhitektūras jautājumu risināšanā, drošības jautājumi būvobjektos Rīgas vēsturiskajā centrā, arhitektūras ideju konkursi.

Pārskata periodā Inspekcija ir noslēgusi sadarbības līgumus ar četrām Latvijas augstskolām – Latvijas Universitāti, Rīgas Tehnisko universitāti, Latvijas Kultūras akadēmiju un Latvijas Mākslas akadēmiju, kuru ietvaros Inspekcija var pasūtīt pētījumus, kas var attiekties arī uz RVC aktuāliem jautājumiem. Laika periodā no 2012. – 2013.gadam šīs sadarbības ietvaros Inspekcija ir atbalstījusi Rīgas Tehniskās universitātes pārstāvja dalību RVC ēku, būvju un atsevišķu to elementu kultūrvēsturiskās vērtības noteikšanas procesā, lai nodrošinātu zinātniski pamatotu pieeju vērtēšanai. Inspekcija atbalstījusi arī Latvijas Mākslas akadēmijas veiktu pētījumu par pirmo Rīgas pilsētas arhitektu Johanu Danielu Felsko (autors: Daina Lāce; 2012). 2012. – 2013.gadā tika sarīkotas vairākas publiskas diskusijas un semināri par RVC aktuāliem jautājumiem. Rīgas velonedēļas ietvaros 2012.gada 2.maijā Inspekcija, Latvijas Riteņbraucēju apvienības, Rīgas domes Satiksmes departamenta, Velosipēdistu vortāla veloriga.lv, uzņēmēju pārstāvji, kā arī citi velobraukšanas interesenti Inspekcijā tikās diskusijā par velotransporta iespējām un drošām velonovietnēm kultūrvēsturiskajā vidē un vienojās par kopīgiem principiem. 2012.gada 27.martā Inspekcija, Invalīdu un viņu draugu apvienība „Apeirons”, Labklājības ministrija un Rīgas pilsētas būvvalde diskutēja par pieejamības jautājumiem kultūrvēsturiskajā vidē, tai skaitā, RVC.

Pārskata periodā Inspekcija sadarbībā ar Rīgas domes pilsētas attīstības departamentu, Rīgas pilsētas Būvvaldi, Rīgas pašvaldības aģentūru „Pilsētas arhitekta birojs” un UNESCO Latvijas Nacionālo komisiju sagatavoja retrospektīvo Rīgas vēsturiskā centra Īpašas nozīmes universālas vērtības pamatojumu, tajā iestrādājot pamatojumu atbilstībai iekļaušanas kritērijiem, integritātes un autentiskuma pamatojumus, kā arī koncentrētu pārskatu par aizsardzību un pārvaldību. Minēto dokumentu 2013.gadā apstiprināja UNESCO Pasaules mantojuma komitejas 37.sesijas laikā (Lēmums 37COM8E).

RVC saglabāšanai un attīstībai svarīgas tēmas tika skartas Inspekcijas, ICOMOS Latvija un Francijas institūta Latvijā 2013.gada pavasarī rīkotajā lekciju ciklā, kas bija veltīts kultūras mantojumam, arhitektūrai un ainavai, diskutējot par skaņas nozīmi pilsētvidē un arhitektūrā, mūsdienu arhitektūras un kultūras mantojuma dialogu, koka arhitektūras saglabāšanu un pielāgošanu mūsdienu vajadzībām un kultūrvēsturiskās ainavas, tās kvalitātes saglabāšanai un attīstībai.

Informatīvā ziņojuma pārskata periodā 2014.gada 7.februārī Kultūras ministrijā notika atjaunotās Nacionālās kultūras padomes pirmā sēde.

Pēc kultūras ministres Daces Melbārdes ierosinājuma Kultūras ministrija izstrādājusi jaunu Nacionālās kultūras padomes modeli, lai piešķirtu tai lielāku lomu kultūrpolitikas veidošanā. Nacionālā kultūras padome iecerēta kā sabiedriska sadarbības platforma, kuras mērķis ir veicināt līdzsvarotu kultūras un kultūras mantojuma nozaru attīstību Latvijā sabiedrības interesēs, veidojot dialogu starp dažādu nozaru stratēģiju un politikas veidotājiem, īstenotājiem un sabiedrību.

Plānots, ka Nacionālā kultūras padome varētu kļūt par galveno institūciju un pārraugu Latvijas Republikas simtgades kultūras programmas izstrādē un īstenošanā, Latvijas kultūras kanona veidošanā, radošo profesiju statusa un nozarē strādājošo konkurētspējas jautājumu risināšanā, Eiropas Savienības un citu finanšu instrumentu ieviešanā un citos pārsektoru jautājumos. Nacionālās kultūras padomes sēdes tiks sasauktas pēc nepieciešamības, bet ne retāk kā četras reizes gadā. Padomes darbs notiks sēžu un diskusiju veidā, un sēdes būs atklātas. Informācija par Nacionālā kultūras padomes darbību, tās svarīgākajiem priekšlikumiem un ierosinājumiem tiks publicēta Kultūras ministrijas mājas lapā.

Nacionālās kultūras padomes sastāvā pārskata periodā darbojās Juris Dambis („Laiks kultūrai”), Anda Beitāne (Dziesmu un deju svētku padome), Jānis Krastiņš (kultūras pieminekļu aizsardzības nozare), Dace Jurka (Latvijas Kultūras darbinieku biedrība), Gundega Laiviņa (Laikmetīgās kultūras nevalstisko organizāciju asociācija), Ligita Gintere (Latvijas Pašvaldību savienība), Aleksejs Naumovs (Latvijas Rektoru padome), Renāte Punka (Literatūras un grāmatniecības padomes priekšsēdētāja), Daiga Gaismiņa – Šiliņa (Latvijas Teātra padomes priekšsēdētāja), Dace Bluķe (Latvijas Mūzikas padomes priekšsēdētāja, Latvijas Radošo savienību padome), Aija Janbicka (Latvijas Bibliotēku padomes priekšsēdētāja), Agrita Ozola (Latvijas Muzeju padomes priekšsēdētāja), Valda Pētersone (Arhīvu padomes priekšsēdētāja), Andris Vītoliņš (Vizuālās mākslas padomes priekšsēdētājs), Andris Kronbergs (Latvijas Nacionālās arhitektūras padomes priekšsēdētājs), Gints Grūbe (Latvijas Filmu padomes priekšsēdētājs), Gunta Bāliņa (Latvijas Dejas padomes priekšsēdētāja) un Daina Vītoliņa (Latvijas Dizaina padomes priekšsēdētāja). Pēc kultūras ministres uzaicinājuma Nacionālajā kultūras padomē darbojas Rīgas Juglas vidusskolas direktore Aija Melle, Latvijas Nacionālās bibliotēkas Gaismas pils radošais direktors Gatis Mūrnieks un Latvijas Tirdzniecības un rūpniecības kameras valdes priekšsēdētājs Jānis Endziņš.

Šāds padomes sastāvs apstiprināts uz trim gadiem. Par darbību Nacionālajā kultūras padomē tās locekļi atlīdzību nesaņems.

Nacionālās kultūras padomes pirmās sēdes dienas kārtībā būs jautājumi par Latvijas Republikas simtgades programmas izstrādi, Latvijas kultūras kanonu un izcilības balvu kultūrā.

Nacionālās kultūras padomes loma Rīgas vēsturiskā centra saglabāšanas un kvalitatīvas attīstības nodrošināšanā izpaužas tās aktivitātēs, nosakot nacionāli nozīmīgo kultūras objektu sarakstu, kas vispirms būtu pakļauti sakārtošanai un finanšu līdzekļu piesaistei, lai, sagaidot Latvijas simtgadi un organizējot jubilejas pasākumus, atbildīgajām institūcijām būtu vieglāk orientēties investīciju plānošanā un piesaistē.

1. **Būtiskākās izmaiņas**

Šajā sadaļā aprakstītas pārskata periodā paveiktās, kā arī uzsāktās iniciatīvas, kuru risināšana vēl turpinās, ņemot vērā iepriekšējā perioda ziņojumā izvirzītos mērķus.

1) Vienotas publiskās ārtelpas dizaina nepieciešamība un izstrāde; jaunā Rīgas teritorijas plānojuma izstrādes ietvaros uzsākts izstrādāt publiskās ārtelpas tematisko plānojumu un ainavu tematisko plānojumu, kas pievērsīsies arī ārtelpas dizaina kvalitātes jautājumiem RVC un tā aizsardzības zonā.

2) Ūdensmalu attīstības koncepcijas izstāde; ir izstrādāti un spēkā stājušies pēdējie RVC un aizsardzības zonas teritorijas plānojuma grozījumi, kuru lielāko daļu veido normatīvais regulējuma par ūdensmalu un akvatorija izmantošanu RVC un aizsardzības zonas teritorijā.

3) Aktīvāka starptautiskā finansējuma meklēšana un pārdomāta apgūšana; iepriekšējā periodā pašvaldība apgūst ES struktūrfondu finansējumu (Rīgas Doms, Latvijas Nacionālais mākslas muzejs) un ir iesaistījusies vairākos starptautiskos projektos par pilsētvides veidošanu (USER „Pilsētvides ilgtspējīga atjaunošana” , Heritprot - „Ugunsdrošības uzlabošana vēsturiskajās ēkās”, CO2OL Bricks - Arhitektoniskā mantojuma saglabāšana ilgtspējīgas pilsētas attīstības nodrošināšanai u.c. informācija <http://www.rdpad.lv/services/Projekti/>), kā arī Inspekcija, pateicoties starptautiskam finansējumam, ir organizējusi sabiedrības izpratnes veidošanas pasākumus (piemēram, lekciju cikls ar Francijas institūta Latvijā atbalstu).

4) Transporta attīstības koncepcijas izstrāde – tai skaitā zemās grīdas tramvaja ieceres un Vecrīgas transporta sistēmas īstenošana; transporta sistēmas attīstība tiks turpināta jaunā Rīgas teritorijas plānojuma izstrādē, tematiskajā plānojumā par transporta organizāciju Rīgā, kur īpaša vērība tiks pievērsta sabiedriskajam transportam. Atsevišķi zemās grīdas tramvaja izbūves projekti jau ir notikuši, vadlīnijas Vecrīgas transporta sistēmai ir iestrādātas RVC un AZ plānojuma grozījumos.

Pārskata periodā valsts aizsargājamo kultūras pieminekļu sarakstā RVC un tā aizsardzības zonā ir iekļauti 2 valsts nozīmes arhitektūras pieminekļi, 7 valsts nozīmes mākslas pieminekļi un 10 vietējas nozīmes mākslas pieminekļi. Savukārt no valsts aizsargājamo kultūras pieminekļu saraksta ir izslēgti 2 vietējas nozīmes arhitektūras pieminekļi.

Atbilstoši Noteikumu Nr.127 12.punktam Inspekcija, saskaņojot ar Rīgas pilsētas būvvaldi, pārskata periodā ir noteikusi 610 ēku, būvju un atsevišķu to elementu kultūrvēsturisko vērtību atbilstoši noteikumos definētajiem kultūrvēsturiskās vērtības līmeņiem.

Atbilstoši Noteikumu Nr.127 9.punktam, savas kompetences ietvaros Inspekcija izvērtē un saskaņo būvprojektus RVC un tā aizsardzības zonā. Pārskata periodā Inspekcijā izvērtēti un sniegti atzinumi par 143 saskaņotājiem būvprojektiem (iepriekšējā periodā sniegti 208 atzinumi), kā arī izsniegtas 514 atļaujas darbiem RVC un tā aizsardzības zonā. Inspekcija, skaņojot būvniecības projektus, jau sākotnēji izvērtē nepieciešamību pēc Inspekcijas atzinuma par objekta gatavību ekspluatācijai, tādejādi mazinot administratīvo slogu pasūtītājiem, to, ka atzinums nav nepieciešams, norādot izsniegtajā darbu atļaujā būvdarbiem RVC un tā aizsardzības zonā.

1. **RVC teritorijas plānojums**

Inspekcija 2012.gada 9.oktobrī ir sniegusi atzinumu par RVC un tā aizsardzības zonas teritorijas plānojuma (turpmāk – Plānojums) grozījumu 1.redakciju. Laika posmā no 2012.gada oktobra līdz 2013.gada februārim Inspekcijas speciālisti kopīgās diskusijās ar Rīgas pilsētas attīstības departamenta plānotājiem izskatīja Inspekcijas iebildumus Plānojuma grozījumu 1.redakcijai un departamenta piedāvātos risinājumus. Plānojuma grozījumu gala redakcijā ievērotas Inspekcijas iebildes un ieteikumi, risinātas RVC saglabāšanas un attīstības problēmas, kas tika uzrādītas plānojuma grozījumu izstrādes nosacījumos kā spēkā esošā Plānojuma nepilnības.

Inspekcija, izvērtējot Plānojuma grozījumus, balstījās uz Inspekcijas 2005.gada 7.decembra atzinumā izteiktajiem iebildumiem un RVC SAP 2006.gada 11.janvāra sēdē pieņemto lēmumu – pieļaut RVC saglabāšanas un attīstības plāna galīgās redakcijas apstiprināšanu, ja tiek turpināts RVC plānošanas darbs un ne ilgāk kā gada laikā tiek veiktas nepieciešamās korekcijas.

2006.gadā netika saskaņoti plānojuma risinājumi, kas skar Ķīpsalas dienvidu un ziemeļu daļu līdz Daugavas kreisā krasta telpiskās kompozīcijas projekta izstrādei. Daugavas kreisā krasta silueta koncepcijas projekta izstrādes gaitā Inspekcija ir iepazinusies ar šo pilsētbūvniecisko projektu visās tā izstrādes stadijās un izteikusi savus priekšlikumus par koncepcijas risinājumiem, kas ņemti vērā, sagatavojot Plānojuma grozījumus. Projektā ņemti vērā arī UNESCO ICOMOS 2011.gada aprīlī sniegtie komentāri par koncepcijas materiāliem. Ņemot vērā 2012.gada jūnijā – augustā notikušo koncepcijas projekta sabiedrisko apspriešanu, vienlaikus ar Plānojuma grozījumu 1.redakciju un tās rezultātiem, Inspekcija uzskata, ka Daugavas kreisā krasta silueta koncepcijas projekta būtisko risinājumu pilsētvides veidošanas vadlīnijas ir veiksmīgi iekļautas Plānojuma grozījumu galīgajā redakcijā. Inspekcija pozitīvi vērtē Rīgas ūdeņu un krastmalu izmantošanas risinājumus, bet norāda, ka īpaša uzmanība attīstības projektiem tiks pievērsta tādās nozīmīgās vietās kā akvatorijai pie Akmens tilta un Ķīpsalas krastmalai.

Pamatojoties uz to, Inspekcija uzskata, ka Rīgas domes 2006.gada 7.februāra saistošo noteikumu Nr.38 „RVC un tā aizsardzības zonas teritorijas izmantošanas un apbūves noteikumi” 10.1.punkta prasības attiecībā uz Ķīpsalas teritoriju tiek izpildītas, Inspekcijai saskaņojot Plānojuma grozījumu galīgo redakciju un pieņemot Rīgas domes lēmumu par Plānojuma grozījumu apstiprināšanu un attiecīgu saistošo noteikumu izdošanu.

Inspekcija vērsa uzmanību uz neatrisinātajiem jautājumiem Plānojuma grozījumos attiecībā uz teritoriju fragmentiem ar atšķirīgiem apbūves noteikumiem. Pēc Inspekcijas aicinājuma Plānojumā izdalītie teritoriju fragmenti ar atšķirīgiem apbūves noteikumiem uzskatāmi kā pārejas perioda risinājums, kas pēc apbūves kultūrvēsturiskās vērtības noteikšanas nomaināms pret valsts aizsargājama kultūras pieminekļa statusu vai arī atceļams, piemērojot apbūves fragmentam kopējos RVC teritorijas izmantošanas un apbūves noteikumus. Kopumā ir 51 šāds fragments, šobrīd ēku (būvju) kultūrvēsturiskās vērtības līmeņa novērtējums veikts desmit fragmentos.

Par būtiskām izmaiņām Plānojuma grozījumos Inspekcija uzskatīja atsevišķu neapbūvēto teritoriju transformāciju apbūvei, piemēram, esošo dabas teritoriju starp 13.janvāra un Kalēju ielu, skvēru starp Strēlnieku un Dzirnavu ielu, kā arī Dailes teātra priekšlaukumu un Līvu laukuma daļu starp Zirgu, Vaļņu, Kaļķu ielu un bijušo Mazo Ķēniņa ielu. Inspekcija uzsver, ka pievērsīs īpašu uzmanību turpmākai attīstībai šajās teritorijās un sekos, lai risinājumi būtu kvalitatīvi, maksimāli saglabātu publiskās lietošanas iespējas un nodrošinātu vizuālo integritāti pilsētvidē. Katrā no šiem gadījumiem būs nepieciešamas publiski atklātas diskusijas.

1. **Normatīvo aktu izmaiņas**

Sadarbībā ar Rīgas pašvaldību Rīgas domes 2012.gada 18.decembra saistošajos noteikumos Nr.197 „Par nekustamā īpašuma nodokli Rīgā” tika noteikta kārtība:

* kādā Rīgas pilsētas administratīvajā teritorijā piemēro nekustamā īpašuma nodokļa likmes;
* kādā ar nekustamā īpašuma nodokli tiek apliktas vidi degradējošas, sagruvušas vai cilvēku drošību apdraudošas būves.

Atbilstoši minēto saistošo noteikumu 7.punktam būvi, kas klasificēta kā vidi degradējoša, sagruvusi vai cilvēku drošību apdraudoša, ar nākamo mēnesi pēc būves klasificēšanas attiecīgajā būvju kategorijā apliek ar nekustamā īpašuma nodokļa likmi 3% apmērā no lielākās kadastrālās vērtības – vai nu būvei piekritīgās zemes kadastrālās vērtības, vai būves kadastrālās vērtības. Šāda norma ir motivējošs faktors pilsētvides un kultūrvēsturiskās apbūves sakārtošanai RVC un tā aizsardzības zonā.

2012.gada nogalē pieņemti jauni Rīgas domes 2012.gada 18.decembra saistošie noteikumi Nr.198 „Nekustamā īpašuma nodokļa atvieglojumu piešķiršanas kārtība Rīgā” (turpmāk – Saistošie noteikumi Nr.198), kas aizstāj iepriekšējos – Rīgas domes 2007.gada 11.septembra saistošos noteikumus Nr.88, un kas sniedz noteiktus atvieglojumus nodokļu maksāšanā vēsturisko ēku īpašniekiem, kas kvalitatīvi uztur savu īpašumu, tādējādi dodot ieguldījumu pilsētvidei. Saistošo noteikumu Nr.198 4.punktā noteikti šādi RVC un tā aizsardzības zonas kultūrvēsturiskajām vērtībām labvēlīgi atvieglojumi:

- 50% apmērā personai par ēkām, kas atzītas par valsts aizsargājamo kultūras pieminekli, ja sabiedrībai tās ir pieejamas no publiskās ārtelpas un tiek saglabātas atbilstoši Inspekcijas norādījumiem (Saistošo noteikumu Nr.198 4.15.punkts);

- 25% apmērā personai par ēkām, kas atzītas par pilsētvides kultūrvēsturisko vērtību veidojošo vēsturisko apbūvi, kurai noteikta kultūrvēsturiski nozīmīga, autentiska apbūves fronte, ja sabiedrībai tās ir pieejamas no publiskās ārtelpas un tās tiek saglabātas atbilstoši normatīvajos aktos noteiktajām prasībām RVC un tā aizsardzības zonas teritorijā esošās vēsturiskās apbūves un kultūrvēsturiskās vides saglabāšanai (Saistošo noteikumu Nr.198 4.16.punkts);

- personai par ēkām, kas atrodas valsts nozīmes pilsētbūvniecības pieminekļu – "Rīgas pilsētas vēsturiskais centrs" (valsts aizsardzības Nr.7442) teritorijā, Apvienoto Nāciju Izglītības, zinātnes un kultūras organizācijas (UNESCO) Pasaules kultūras un dabas mantojuma vietas Nr.852 "Rīgas vēsturiskais centrs" teritorijā un tā aizsardzības zonā, "Mežaparks" (valsts aizsardzības Nr.7444) teritorijā, "Ķīpsalas vēsturiskā apbūve" (valsts aizsardzības Nr.8327) teritorijā, "Kalnciema ielas koka apbūve" (valsts aizsardzības Nr.8583) teritorijā un "Pārdaugavas apbūves fragments" (valsts aizsardzības Nr.7443) teritorijā vai apbūves aizsardzības teritorijās, kas noteiktas Rīgas domes 2005.gada 20.decembra saistošo noteikumu Nr.34 "Rīgas teritorijas izmantošanas un apbūves noteikumi" 395.punktā, – Āgenskalns, Bolderāja, Dzegužkalns – Nordeķi, Maskavas priekšpilsēta, Sarkandaugava (I, II, III), Teika, Torņakalns, Vecāķi, Vecmīlgrāvis (Emmas iela), Čiekurkalns, Pleskodāle (I un II), Jaunmīlgrāvis (Ezera iela), Vecdaugava (Airu iela), VEF rūpnieciskā apbūve, Ziemeļblāzmas kultūrvēsturiskais komplekss, kā arī par ēkām, kas ir iekļautas valsts aizsargājamo kultūras pieminekļu sarakstā, ārpus šīm teritorijām, ja sabiedrībai šīs ēkas ir pieejamas no publiskās ārtelpas (Saistošo noteikumu Nr.198 4.18.punkts) RVC un tā aizsardzības zonā, ja sabiedrībai ēkas ir pieejamas no publiskās ārtelpas un:

- ir izbūvēts šādas ēkas fasādes dekoratīvais apgaismojums – 25% apmērā;

- ir veikta šādas ēkas fasāžu pilna atjaunošana un ir izbūvēts fasādes dekoratīvais apgaismojums – 50% apmērā;

- ir veikta šādas ēkas pilna restaurācija, renovācija vai rekonstrukcija un ir izbūvēts fasādes dekoratīvais apgaismojums – 70% apmērā;

- ir veikta šādas koka ēkas pilna restaurācija, renovācija vai rekonstrukcija un ir izbūvēts fasādes dekoratīvais apgaismojums – 90% apmērā.

Saistošo noteikumu Nr.198 4.18.punktā minētajos gadījumos atvieglojumus piešķir par ēkām, kurās būvdarbi veikti normatīvajos aktos noteiktajā kārtībā un pabeigti (t.i., būvdarbi pieņemti ekspluatācijā vai saskaņota ēkas fasādes vienkāršotas renovācijas apliecinājuma kartes trešā daļa) pēc 2013.gada 31.decembra. Šos atvieglojumus piešķir, ja diennakts tumšajā laikā tiek nodrošināta izbūvētā ēkas fasādes dekoratīvā apgaismojuma pastāvīga darbība.

Atvieglojumus nepiešķir par būvi, kas klasificēta kā vidi degradējoša, sagruvusi vai cilvēku drošību apdraudoša.

1. **Turpmākā ziņojumu iesniegšanas kārtība**

Šobrīd saskaņā ar Noteikumu Nr.127 10.punktu Inspekcija ne retāk kā reizi divos gados iesniedz Ministru kabinetā ziņojumu par riska faktoriem un prioritāriem pasākumiem RVC un aizsardzības zonas saglabāšanā. 2004.gadā minēto normu pieņēma, lai nodrošinātu papildu rīcības instrumentus situācijā, kad Rīgas domē vēl nebija pieņemts Rīgas vēsturiskā centra saglabāšanas un aizsardzības likuma 9.panta pirmajā daļā paredzētais RVC teritorijas plānojums. Gadu iepriekš – 2003.gadā, pieņemtā Rīgas vēsturiskā centra saglabāšanas un aizsardzības likuma normu piemērošanas prakse arī vēl nebija nostiprinājusies un pārbaudīta. Turklāt, minētā likuma pieņemšanas brīdī ļoti atšķīrās valsts un pašvaldības institūciju viedokļi par RVC kultūrvēsturisko vērtību saglabāšanu.

Situācija desmit gadu laikā ir mainījusies. 2006.gadā Rīgas domē ir apstiprināts RVC teritorijas plānojums (Rīgas domes 2006.gada 7.februāra saistošie noteikumi Nr.38 „Rīgas vēsturiskā centra un tā aizsardzības zonas teritorijas izmantošanas un apbūves noteikumi”), un valsts un pašvaldības institūciju sadarbība turpmāko grozījumu izstrādes procesā ir bijusi konstruktīva un RVC kultūrvēsturisko vērtību saglabāšanas interesēm atbilstoša. Administratīvajā praksē ir nostabilizējusies normu vienota izpratne, un to piemērošanas skaidrojums ir sniegts judikatūrā. RVC un aizsardzības zonas saglabāšanas un attīstības pasākumi tiek plānoti un īstenoti atbilstoši valsts un pašvaldības institūciju administratīvajām un finansiālajām iespējām, ņemot vērā situāciju aktualitāti un paredzamos riskus.

Ņemot vērā minētos apsvērumus, šobrīd vairs nav nepieciešama regulāra Noteikumu Nr.127 10.punktā paredzētā ziņojuma iesniegšana vismaz reizi divos gados. Konstatējot problemātiku, kuras risināšanai būtu nepieciešama rīcība Ministru kabineta līmenī, Kultūras ministrija sadarbībā ar Inspekciju sagatavos un normatīvajos aktos noteiktā kārtībā iesniegs Ministru kabinetā attiecīgu informatīvo ziņojumu. Ievērojot minēto, ir pamats attiecīgu grozījumu izdarīšanai Noteikumu Nr.127 10.punktā, paredzot ziņojuma iesniegšanu Ministru kabinetā nepieciešamības gadījumā.

**II SECINĀJUMI UN IETEIKUMI**

**1. Riska faktori RVC un tā aizsardzības zonā:**

1.1.Pārskata periodā RVC atjaunojusies ekonomiskā aktivitāte un straujāk notiek būvniecības darbi, kas ietekmē kultūrvēsturiskā mantojuma saglabāšanu. Palielinās izvērtējamo un kontrolējamo objektu apjoms, kas ir proporcionāli nelīdzsvarots attiecībā pret kontrolējošās iestādes – Inspekcijas kapacitāti.

1.2.Paplašinās iejaukšanās Vecrīgas arheoloģiskajā kultūrslānī, to iznīcinot.

1.3. Kultūrvēsturiski vērtīgu ēku tehniskā stāvokļa pasliktināšanās draudi. Izvērtējamas iespējas pilnveidot nekustamā īpašuma nodokļu politiku, kadastrālo vērtību saistot ar nekustamā īpašuma ieneses vērtību. Šā brīža regulējumā problemātiska situācija ir, piemēram, mazstāvu vēsturiskās koka apbūves – dzīvojamo ēku īpašniekiem, salīdzinot ar tiem blakus esošo daudzstāvu mūru ēku īpašniekiem. Iespējamas situācijas, kad zemes īpašniekam nodokļu ziņā izdevīgāks ir tukšs zemesgabals, nekā uz tā esoša mazstāvu vēsturiskā koka ēka. Finanšu trūkums kultūras pieminekļu privātīpašniekiem, jo viss valsts un starptautiskais finansējums ir vērsts uz saimnieciski neizmantotu kultūras pieminekļu glābšanas darbu finansēšanu. Finansējums nav paredzēts glābšanas darbiem dzīvojamām mājām, kuru īpatsvars RVC un tā aizsardzības zonā ir vislielākais.

1.4.Nekvalitatīvi vēsturisku ēku pārveidojumi, tai skaitā, kultūrvēsturisku ēku saglabāšanai neatbilstoši energoefektivitātes risinājumi.

1.5. Nepietiekama Rīgas centra arhitektoniskās telpas un kultūrvēsturisko vērtību izpratne un novērtējums sabiedrībā. Nespēja visos līmeņos nodrošināt attīstību līdzsvarā un ilgtermiņā – nepietiekama pilsētas attīstības integrēta plānošana.

1.6. Nepietiekama mūsdienu arhitektūras un dizaina kvalitāte publiskajā ārtelpā, kā arī neizpratne par arhitektoniskās apdares vēsturisko detaļu nozīmīgumu, detaļu dizaina kvalitāti. Nepietiekams kvalificētu nozares speciālistu skaits.

1.7. Nozīmīgs skaits neizmantotu kultūrvēsturiski vērtīgu ēku, kuras ilgstošas neizmantošanas dēļ iet bojā (gan valsts īpašumā esošas, gan privātīpašumā). Nacionāli nozīmīgu kultūras būvju neapmierinošais saglabātības stāvoklis (muzeji, teātri u.c.).

1.8. Par RVC un aizsardzības zonā kultūras mantojuma un kvalitatīvas pilsētvides kontroli atbildīgās institūcijas – Inspekcijas kapacitātes trūkums.

**2. Prioritārie pasākumi:**

2.1. Aktivizēt RVC un aizsardzības zonā kultūrvēsturisko vērtību popularizēšanu un sabiedrības izpratnes veidošanas pasākumus, piesaistot procesam izglītības un zinātnes organizācijas. Veicināt kultūras mantojuma kā cilvēka dzīves kvalitātes nozīmīga veidojoša faktora iesaistīšanu izglītības procesā visos izglītības līmeņos.

2.2. Turpināt attīstīt kultūras pieminekļu saglabāšanai atbalstošu valsts un Rīgas pašvaldības nodokļu politiku.

2.3. Atbalstīt nozarē iesaistīto speciālistu sagatavošanu sadarbībā ar Inspekciju un ar nozari saistītām izglītības iestādēm (Rīgas Tehniskā universitāte, Latvijas Universitāte, Latvijas Mākslas akadēmija u.c.), attīstot kvalifikācijas celšanas pasākumus kultūras mantojuma būvprojektēšanā un restaurācijā.

2.4. Paredzēt ārkārtas situācijām (dabas katastrofas, avārijas, apdraudējumi u.c.) atvieglotu lēmumu pieņemšanas (saskaņošanas un atļauju izsniegšanas) procedūru, kas jāiestrādā ar RVC un aizsardzības zonas saistītajos normatīvajos aktos – Rīgas vēsturiskā centra saglabāšanas un aizsardzības likumā un Noteikumos Nr.127.

2.5. Nodrošināt kontrolējošās iestādes – Inspekcijas pakāpenisku kapacitātes palielināšanu, kas ietekmē lēmumu kvalitāti (operativitāte, profesionālisms, vispusīgums), atbilstoši valsts budžetā paredzētajiem līdzekļiem.

2.6. Sagaidot Latvijas simtgadi 2018.gadā, aktivizēt nacionāli nozīmīgo kultūras objektu prioritāro sakārtošanu un citu jubilejas pasākumu organizēšanu, kam investīciju plānošana un piesaiste kultūras objektu atjaunošanai šobrīd tiek veikta saskaņā ar programmu „Mantojums – 2018”.

2.7. Izstrādājot pilsētvides publiskās ārtelpas labiekārtojuma un dizaina risinājumus, izmantot starptautiski atzītu piemēru pieredzi, kā arī jau RVC iestrādātu praksi – rīkot atklātus konkursus (piesaistot arī starptautiskus ekspertus).

2.8. Veicināt RVC un aizsardzības zonā integrētu telpiskās attīstības plānošanu. Īpašu uzmanību pievērst RVC atslogošanai no transporta, kā prioritāru nosakot sabiedrisko transportu, velo un moto transportu un gājēju zonas.

2.9. Lai saglabātu RVC siluetu un panorāmu, turpināt izvairīties no augstbūvēm RVC kodola tuvumā.

Kultūras ministre D.Melbārde

Vīza: Valsts sekretāra p.i. U.Lielpēters

2014.07.25. 12:50

3728

Vivita Mačiņa

Tālr. 67228505; fakss 67228808

[Vivita.Macina@mantojums.lv](mailto:Vivita.Macina@mantojums.lv)